Document ID: /roh_data/filtered/fineweb-2-filterrobots_roh.jsonl.gz/61401

Las autoritads svizras online
Lavurants ed emploiads han il dretg da far ina pausa. Quai a partir d'in tschert temp da lavur quotidian. Pausas na valan per regla betg sco temp da lavur pajà. Tut davart la regulaziun da las pausas.
La Lescha da lavur fixescha: La lavur sto vegnir interrutta tras pausas a partir d'in tschert temp da lavur quotidian. Ella fixescha la durada minimala da las pausas:
Pausas da passa 30 minutas pon vegnir repartidas.
La Lescha da lavur regla il minimum. Patruns pon natiralmain permetter pausas pli lungas. Els pon laschar valair las pausas er sco temp da lavur pajà.
Avais Vus uras da lavur flexiblas? È il temp da lavur quotidian tranter pli pauc che 7 e dapli che 9 uras? Alura vala per fixar la pausa principala la media dal temp da lavur regular quotidian.
Tenor lescha na quintan pausas betg sco temp da lavur. Pia na ston ellas er betg vegnir pajadas.
I dat in'excepziun: Sche Vus na dastgais betg bandunar la plazza da lavur per la pausa, quinta la pausa tar il temp da lavur. Sco plazza da lavur vala quel lieu en il manaschi u ordaifer il manaschi, al qual Vus stuais lavurar.
Tut las interrupziuns da la lavur valan sco pausa, sche Vus pudais As nutrir ed As recrear durant quest temp. Sco pausas na valan percunter betg interrupziuns da la lavur chaschunadas da la tecnica; quai èn interrupziuns che na permettan betg da sa recrear.
Sche Vus na pudais betg bandunar la plazza da lavur pervia dals process da lavur (sch'i sto per exempel esser pussaivel d'intervegnir da tut temp)? Alura vala la pausa tuttina sco concedida. Ma Vus stuais pudair As recrear ed As nutrir sut cundiziuns igienicas acceptablas. La pausa sto vegnir pajada en quest cas.
Pausas da fimar valan medemamain sco interrupziuns da la lavur. Fimaders n'han betg il dretg da far regularmain pausas da cigarettas.
L'interpresa po relaschar ina regulaziun da pausas. En quella po il patrun pretender che Vus passentias Vossa pausa da mezdi en il local da pausa da l'interpresa. El po er ordinar temps da pausa. Quai per exempel, sch'i na dat betg avunda plazza en la mensa e sche la pausa da mezdi sto vegnir fatga en etappas.
Las pausas han lieu per regla entamez il temp da lavur quotidian. Poss jau lavurar tras e persuenter ir pli baud a chasa? Na. La pausa minimala prescritta per lescha sto vegnir observada stringentamain; i n'è betg permess da "lavurar tras", pertge che quai po chaschunar sbagls ed accidents.
Ina pausa da lavur serva a la recreaziun ed al nutriment durant il di da lavur. Insatge auter è il temp da paus quotidian: Suenter in di da lavur avais Vus il dretg d'almain 11 uras temp da paus. Quest temp da paus cumenza la saira sontga e finescha il cumenzament da la lavur. Er quest temp è prescrit tras la lescha.
Voss patrun po reducir il temp da paus ina giada per emna fin ad 8 uras. Quai vala dentant mo per persunas creschidas. E quai pretenda che la durada dad 11 uras vegnia observada en la media da 2 emnas. Per giuvenils importa il temp da paus quotidian en mintga cas 12 uras.